ועדת הכספים, כנסת 17, פרוטוקול מספר 204, 2006-12-11 12:10

יעקב ליצמן: אני מתכבד לפתוח את הישיבה, בבקשה חבר הכנסת ארדן.

גלעד ארדן: אדוני היושב ראש, חבריי חברי הכנסת, יזמנו את הדיון המהיר הזה כצעד אחרון של חוסר ברירה.

גלעד ארדן: אני כבר מתחיל בשורה התחתונה, אני מבקש להעלות להצבעה בסוף הדיון קריאה לשר האוצר, בדיוק כמו שהוא יודע להתערב ולהפקיע סמכויות של החשב הכללי, כשהוא חושב שיש צורך בהתערבות שלו, פה מודבר בציבור של כמעט 100,000 אזרחים, שעומדים לעשות כלפיהם צעד בלתי מוצדק של העלאת תעריפים, ואני מיד אסביר למה אנחנו חושבים שהוא בלתי מוצדק.

גלעד ארדן: ניסינו לשכנע את המפקח על הביטוח, הוא יציג את עמדתו, הוא לא מוכן לשנות את ההחלטה ונדרשת התערבות של שר האוצר כדי לשנות את ההחלטה הזו.

גלעד ארדן: במדינת ישראל, אם משווים אותה למדינות מערביות מתוקנות, יש נוהגים רבים בכלי רכב דו גלגלי, אבל אם נשווה את זה למדינות אחרות שהאקלים בהם דומה לישראל, המספר הזה נמוך מאד בין היתר בגלל המדיניות של המפקח על הביטוח ומשרד האוצר בנוגע לתעריפי הביטוח.

גלעד ארדן: אני חושב שלא צריך להסביר כמה יתרונות יש לשימוש בכלי רכב דו גלגלי במדינה שגם אנחנו רוצים למנוע את זיהום האוויר, גם צפיפות כלי הרכב גוברת ויש בעיות של חניה ופקקים וכולנו מרגישים את זה יום יום.

גלעד ארדן: נקודה נוספת, ואני אומר את זה כמי שמטפל בבטיחות בדרכים בכנסת, זה נכון שבעלי כלי הרכב הדו גלגלים מעורבים או נפגעים באופן אישי יותר מאשר בעלי כלי רכב רגילים, אבל המדינה צריכה להבין מה יהיו ההשלכות אם נחסל את הענף הזה של כלי רכב דו גלגלים.

גלעד ארדן: ההשלכות יהיו שאותם בעלי כלי רכב, שהיום רוצים להביא למצב שביטוח החובה על קטנוע יהיה כמעט 30% עד 50% מהשווי שלו בשנה, ואנחנו לא מדברים עדיין על ביטוח מקיף, אז אחד מהשתיים, או שאנשים ייסעו בלי ביטוח חובה והציבור יהיה זה שישלם את המחיר בסופו של דבר כי לא יהיה מי שיממן את ההוצאות הרפואיות שלו, או שאנשים יתחילו לאט לאט לעבור לכלי רכב ארבעה גלגלים, ומכיוון שאנחנו מדברים על אנשים שהפרוטה אינה מצויה בכיסם, אז הם יעברו לכלי רכב משומשים שכאשר כלי רכב כזה מעורב בתאונה, אז לא רק שהנהג שלו נפגע, הוא עלול להרוג גם את מי שהוא מתנגש אתו.

גלעד ארדן: אנחנו נשמע את עמדת משרד התחבורה שלצערי גם לא נועצו אתו לפני שהעלו את התעריפים, ואני לא בטוח שההחלטה הזו להעלות את התעריפים - - -.

ראובן ריבלין: העלאת התעריפים זה לא המפקח על הביטוח?

גלעד ארדן: אני מסכים אתך, המפקח על הביטוח הוא איש מקצוע, הוא מקבל את ההחלטות שלו בהתאם לחישובים הכלכליים שהוא עושה, יכול להיות שהוא צודק ויכול להיות שהוא טועה, יאמרו לך בעלי הרכב הדו גלגלי שהוא מתבסס על נתונים לא נכונים שהוא אינטרסנטי וממומן על ידי חברות הביטוח, אני לא רוצה להיכנס לרמה הזו.

גלעד ארדן: יש מדינה והמדינה צריכה להחליט על המדיניות שלה.

גלעד ארדן: או שהיא רוצה לעודד את השימוש בכלי רכב דו גלגלי או לא, והיא רוצה לחסל את הענף הזה.

גלעד ארדן: יש הרבה תחומים במדינת ישראל שמסבסדים דברים ולא בדיוק נושאים בעלויות הכלכליות שאותו ענף עולה, כמו בחקלאות ובהרבה תחומים אחרים, כי רוצים לעודד את השימוש באותו ענף.

גלעד ארדן: פה הוא עשה את השיקול של החור שבגרוש, וזו סמכותו.

גלעד ארדן: השר, לטעמי, ובעיקר במצב שלא נועצו עם משרד התחבורה ועם המדיניות שלו בנושא, משרד התחבורה והרשות לבטיחות בדרכים צריכים לעשות הערכה מחדש לאן ההחלטה הזו עלולה להוביל את ענף התחבורה במדינת ישראל.

גלעד ארדן: כי אם בסופו של דבר גם יהיו יותר פקקים ונהיה יותר עצבניים ויהיו יותר תאונות ויהיה יותר זיהום אוויר והסטודנטים המסכנים שגם כך אין להם כסף יקנו עכשיו רכבים משומשים ובלתי בטיחותיים כמעט כמו הקטנועים האלו, אני לא בטוח שנרוויח מהעניין הזה.

גלעד ארדן: אני רוצה להזכיר שבשנה האחרונה ירדו תעריפי ביטוחי החובה לרכבי ארבעה גלגלים ב- 10% והמפקח הורה לחברות הביטוח להוריד בעוד 6%.

גלעד ארדן: אז אולי במקום להוריד בעוד 6% נחשוב להוריד קצת פחות את הביטוח חובה ולא להעלות עד כדי כך את ביטוח החובה על כלי הרכב הדו גלגלי.

ראובן ריבלין: האם היוזמה הייתה יוזמה ביטוחית, זאת אומרת שהיא נבנתה על פי טבלת הסיכונים, או שהיוזמה הייתה של משרד התחבורה כדי להוריד אופנועים מהכביש?

גלעד ארדן: היוזמה הייתה ביטוחית ואת זה יציג טוב ממני המפקח על הביטוח, מסתבר מבדיקות שקיימנו שמשרד האוצר כלל לא נועץ בנושא עם משרד התחבורה והרכיבים שהוא החליף כדי להעלות את התעריפים הם יותר מיוחסים לגיל או למגדר שאליו אתה משתייך ופחות לעבר שלך למשל אם עשית עבירות תנועה חמורות בחו"ל הביטוח שלך קופץ בשנים הבאות בעשרות אחוזים ופה זה רכיב קטן של 2.5%, לעומת זאת הגיל שלך מעלה ב- 7.5%.

סמדר אלחנני: אישה קשישה על אופנוע תשלם פחות?

גלעד ארדן: כן.

יואל חסון: קודם כל אני שמח להיות בדיון הזה ובוועדת כספים.

יואל חסון: אני מקבל את מה שחבר הכנסת ארדן אמר, אני חושב שהדברים שהוא דיבר עליהם זה הכיוון ואלו הבעיות.

יואל חסון: מה שמטריד במיוחד בסיפור הזה הוא שעושים הפרדה ברורה כאילו זו מדינת ביטוח ויש רק עניינים של ביטוח ולא מתחשבים איך זה משפיע על דברים אחרים.

יואל חסון: צריך לבדוק איפה זה משפיע על מדיניות התחבורה של מדינת ישראל, איפה זה משפיע על הכוונות של מדינת ישראל לגבי איך היא רואה את מפת התחבורה בישראל, את אופי התחבורה בישראל, מה היא רוצה לעודד ומה היא לא רוצה לעודד.

יואל חסון: זה לא יכול לבוא במנותק לגמרי ממה שמדינת ישראל רוצה להשיג.

יואל חסון: מדובר בעיקר בפגיעה באוכלוסייה צעירה שהופכת את הכלי הזה, שבמדינה כזו היה צריך להיות יותר מרכזי ופופולארי, לכלי שאף אחד לא ישתמש בו ויכניס לכביש, כמו שאמר חבר הכנסת ארדן, רכבים במצב לא טוב.

יואל חסון: לכן אני חושב שהכיוון הוא שהוועדה תביא את זה לשולחנו של שר האוצר וששר האוצר יעשה כאן יחד עם שר התחבורה תהליך חשיבתי גם אם זה ידרוש הקפאה או כל דבר אחר בעניין העלאת התעריפים.

חיים אורון: אלו לא תביעות מוגזמות לממשלה?

חיים אורון: תהליך חשיבתי?

גלעד ארדן: זו חשיבה אחרי החלטה, זה בנורמה.

יעקב ליצמן: האם יש סיבה שרק צעירים מרגישים את הבעיה הזו?

גלעד ארדן: חשבנו שאתה אתנו כל הזמן...

יעקב ליצמן: לי יש עגלת טיול של ילדים.

גלעד ארדן: מה עם זק"א, זה יחסל אותם.

יואל חסון: בשורה התחתונה, אדוני היו"ר, אני מבקש להוביל כאן כיוון ששר האוצר יקבל החלטה להביא לתהליך של הפקעת הסמכות של המפקח ולהביא לדחיית העלאת התעריפים האלה, צריכה להיות כאן עמדה ברורה בעיקר כי צריך חשיבה לאומית של מדיניות התחבורה במדינת ישראל ולהתאים אותה גם לעניינים של הביטוח.

גלעד ארדן: אני מבקש לתקן לפרוטוקול, הפקעה זה מעט אלים, אנחנו מדברים על שינוי ההחלטה של המפקח, אנחנו לא רוצים שיפקיעו לו את החלטה.

סטס מיסז'ניקוב: למען הצדק צריך להודות לידין ענתבי, שלמרות שוועדת הכספים לא צריכה להתערב בנושא הזה הוא הסכים לקיים דיון ואנחנו צריכים להודות לו על כך.

סטס מיסז'ניקוב: כל מה שנאמר על ידי חברי הכנסת ארדן וחסון הוא נכון, הרפורמה לא מושלמת ולכן ביקשנו פסק זמן כדי לדון על הרפורמה הזו לאורכה ולחשוב על השלכות הרוחב שלה.

סטס מיסז'ניקוב: חבר הכנסת ריבלין ציין כאן מה הצד של משרד התחבורה בכל הנושא הזה, הרי זה קשור למפקח על הביטוח פרופר.

סטס מיסז'ניקוב: אבל יש פה השלכות רוחב וצריך לקחת אותן בחשבון.

ראובן ריבלין: תהיה התערבות, והיא תצטרך לתת את הביטוי שלה בהשלכות הרוחב.

ראובן ריבלין: חבר הכנסת ארדן הציע שבמקום שיפחיתו ב-6% את הביטוח על הרכב שלא יפחיתו, שיפחיתו במידה מוגבלת יותר.

יעקב ליצמן: אני מתנגד לזה היות וזה לא נושא תקציבי.

חיים אורון: הליכוד נגד סבסוד צולב, על זה הרווחתם 40 מנדטים בזמנו, עד שהבנתם שזה טעות.

סטס מיסז'ניקוב: הצעתך נשקלה ונדחתה.

סטס מיסז'ניקוב: בנוסף לאותם פגיעות שנאמרו צריך לחשוב על אותו מגזר שכולנו אוהבים לשבח, אותו מגזר של עסקים קטנים, נחשוב על כל השליחויות למיניהם, באיזה כלי רכב הם משתמשים לצורך אותם עסקים, קודם כל רכבים דו גלגליים.

סטס מיסז'ניקוב: ברגע שאנחנו מעלים את הביטוח בצורה דרסטית כל כך זה פוגע באותם עסקים, ובטח באנשים שמשתמשים ברכבים האלה.

סטס מיסז'ניקוב: בבדיחות הדעת אני רוצה להוסיף משהו, נתת לי רעיון, אמרת שיש לך בקושי עגלת טיול, לאחרונה נולדו לי תאומים ואני חושב לעצמי, לפני שש שנים השתמשתי בעגלת תינוק יחיד ועכשיו אני משתמש בעגלה כפולה, השאלה אם גם לי צריך להעלות את הביטוח?

יעקב ליצמן: אל תיתן רעיונות לאוצר כי הם יעשו את זה.

יעקב ליצמן: לפני כמה שנים ניסו לקצץ את קצבאות הילדים, שרון קרא לנו ואמר שצריך כסף וזו בעיה, אבל הוא מוכן לרדת בקיצוץ אם ניתן לו רעיון אחר.

יעקב ליצמן: אני לא נתתי, אבל מישהו אחר נתן ותתפלא אבל הם עשו את זה.

יעקב ליצמן: עוד מעט נשלם אגרה גם במעבר חצייה.

סטס מיסז'ניקוב: למה השימוש ברכב דו גלגלי צריך להיות שונה מהולך רגל שלא נדרש לשלם פרמיה?

גלעד ארדן: או מרוכבי אופניים?

גלעד ארדן: יש 300,000 רוכבי אופנים שחלקם מעורבים בתאונות דרכים קשות.

גלעד ארדן: גלזר אני כמובן בעד שכלי הרכב הדו גלגלי ימשיכו לנסוע, אני מודע לחשיבות הנושא.

יעקב ליצמן: גם אתה מצעירי הגמלאים...

אלחנן גלזר: השתמשתי בצעירותי גם בכלי כזה.

אלחנן גלזר: אני רק רוצה להזכיר שחברות הביטוח הן חברות עסקיות, אני מקווה שהם לא יסבסדו את הנושא של רכב על ארבע גלגלים.

אלחנן גלזר: למרות הכול יש לי הצעה אחרת, להפחית את האגרות או להקטין את מיסי הקניה.

גלעד ארדן: זה מה שיגיד המפקח אבל זה לא יקרה.

ניסן סלומינסקי: אני מזכיר קודם כל שבצעירותי נהגתי הרבה זמן על וספה, ובפגרה נסעתי לטייוואן לשלושה ימים, לא הבנתי למה ועכשיו אני מבין למה.

ניסן סלומינסקי: ראיתי מדינה שכולם נוסעים בה על וספות.

ניסן סלומינסקי: אני מעלה את זה משום שהדיון כאן הוא על אי העלאת הביטוח.

ניסן סלומינסקי: הכלי הוא מאד מסוכן אם לא מתארגנים אליו, אבל אם המדינה תתארגן אליו, כמו שראיתי שם למשל מבחינת חניות, שהכול מסודר.

ניסן סלומינסקי: אני תומך, אבל כדאי שהמדינה תיכנס לנושא ויכול להיות שזה ייתן פתרון לחלק מהבעיות בערים.

יעקב ליצמן: מי מייצג את משרד התחבורה?

דפנה עין דור: עמדת שר התחבורה והרשות לבטיחות בדרכים מבחינה תחבורתית וחברתית היא שנכון להשאיר את היקף ביטוח החובה של האופנועים עד 250 סמ"ק, שבקרוב, החל מה- 1 בינואר זה יהיה 33 כוח סוס, להשאיר אותם על כנם.

דפנה עין דור: הכלי הזה נכון גם מבחינת זיהום אוויר, מבחינת צפיפות בדרכים, מבחינת חנייה והמעורבות בתאונות דרכים קטלניות נמוכה יחסית.

דפנה עין דור: לגבי כלי הרכב מעל 250 סמ"ק שזה שווה ערך ל- 33 כוח סוס, השר הנחה את הרשות הלאומית לבטיחות בדרכים, שזה הגורם המקצועי במשרד התחבורה שממונה על המחקרים לבצע עבודה, לבדוק את השלכות שינויי הביטוח.

יעקב ליצמן: מבחינת הנוהל הפרוצדוראלי משרד האוצר היה צריך להתייעץ אתכם?

דפנה עין דור: על פי הייעוץ המשפטי שאנחנו קיבלנו, השר היה אמור להתייעץ ולקחת בחשבון בין שיקוליו גם את המדיניות התחבורתית, הדבר לא נעשה.

גלעד ארדן: זה קייס לבג"ץ.

ידין ענתבי: הסוגיה של האופנועים היא הרבה יותר פשוטה ממה שנדמה.

ידין ענתבי: הסטטיסטיקה מאד ברורה גם לגבי תאונות דרכים של אופנועים גדולים וגם לגבי תאונות דרכים של אופנועים קטנים.

ידין ענתבי: אני רוצה להביע תמיהה וזה בלשון המעטה שאת משרד התחבורה מעניינות רק תאונות דרכים שהם לא קטלניות, לא ידעתי שאנחנו כבר לא מתייחסים לנפגעי תאונות דרכים בישראל שהם נפגעים בינוניים ורק נקטעים להם איברים והם סתם שוכבים כמה שבועות בבתי חולים וסתם מאבדים כמה חודשים של ימי עבודה, לא ידעתי שאת הנפגעים האלה אנחנו לא סופרים.

ידין ענתבי: העסק מאד פשוט, אופנועים נפגעים הרבה בתאונות דרכים.

ידין ענתבי: בין אם זה קשה או בינוני, בין אם זה הוצאות רפואיות כבדות, בין אם זה שימוש בתשתיות בריאות, בחדרי ניתוח, חדרי מיון, בין אם זה אובדן עצום של ימי עבודה למשק בגלל שאנשים לא יכולים לחזור למעגל העבודה כתוצאה מתאונת הדרכים.

ידין ענתבי: כל מה שאנחנו עושים זה קביעת מחיר נכון עבור הסיכון הזה.

ראובן ריבלין: לא יכולים להשוות בין אופנועים בעלי מסה כבדה שיכולים לפתח מהירויות דמיוניות לעומת כלי רכב שהוא כמעט כמו אופניים.

ראובן ריבלין: מה זה 33 סמ"ק, אופניים עם מנוע.

ידין ענתבי: הכול נכון, אבל אנחנו מסתמכים על המספרים.

יעקב ליצמן: אולי מישהו יסביר לי למה קוראים לזה דווקא כוח סוס?

ראובן ריבלין: זה התחיל ממרכבות עם סוסים.

יעקב ליצמן: בתורה כתוב שהיו גמלים.

יעקב ליצמן: בפרשת אליעזר כתוב שהוא בא עם גמלים לשאת את רבקה.

ראובן ריבלין: בתקופה של אליעזר עדין לא המציאו את הרכב המנוע.

גלעד ארדן: לא כל העבודה בעולם קרתה במקומות עם מדבר, יש גם מקומות באירופה שאפילו יהודים היו שם, גמלים לא היו בקור האירופי.

ידין ענתבי: הנקודה העיקרית היא שאופנועים גורמים להרבה נזקים, בעיקר נזקים לגוף, אבל גם בשימושים של תשתיות ואובדן ימי עבודה.

ידין ענתבי: אין ספק שאופנועים כבדים עושים יותר תאונות מאופנועים קטנים או שעושים תאונות עם פוטנציאל נזק יותר גבוה לכן המחיר שלהם הוא בערך פי שתיים מהמחיר של אופנועים קטנים, זה לא משהו שאנחנו לא ערים לו, פרמיית הביטוח היא כמעט כפולה.

חיים אורון: זה במסגרת המאבק בתאונות הדרכים או במסגרת האיזון האקטוארי של חברות הביטוח, מה הדיון פה?

ידין ענתבי: זה במסגרת האיזון האקטוארי של כלל המבוטחים בישראל.

ידין ענתבי: אין יש מאין, הממשלה לא משתתפת בתעריפים האלה זה לא כסף של חברות הביטוח ולא כסף של הממשלה.

יעקב ליצמן: מה היה הגירעון בסעיף שאתה צריך למלא?

ידין ענתבי: 190 מיליון ש"ח בשנת 2005.

יעקב ליצמן: בשנה אחת?

ידין ענתבי: כן.

יעקב ליצמן: עם ההעלאה הזו אתה מתכוון להדביק את הסכום הזה?

ידין ענתבי: עם ההעלאה הזו אנחנו מתכוונים לצמצם את הגירעון, הגירעון הזה ממומן על ידי זה שבאופן פיקטיבי מטילים עלות על כל בעל רכב בישראל לא חשוב אם הוא עני או עשיר לא חשוב אם יש לו פיצרייה או שהוא נוסע באופן פרטי, בצורה הכי מעוותת בעולם אנחנו מטילים את העלות הזו על כולם.

ידין ענתבי: לכן אני מתנגד.

זהר גרינברג: מכוניות הורגות אנשים והורגות רוכבי אופניים והורגות רוכבי אופנועים.

זהר גרינברג: רוכבי אופנועים לא הורגים הולכי רגל, לא הורגים רוכבי אופניים ולא הורגים נהגי מכוניות.

זהר גרינברג: הסיבה שיש פצועים והרוגים זה לא בגלל האופנועים, זה בגלל שרוכבי האופנועים נמצאים בדרך.

זהר גרינברג: גורם הסיכון הכי גדול שנמצא במדינה הם הולכי הרגל.

יעקב ליצמן: האם מספר תאונות הדרכים עם רכב ארבע גלגלים יותר נמוך מדו גלגלים?

זהר גרינברג: בהחלט לא.

זהר גרינברג: יש מחקר שעשתה המועצה לבטיחות בדרכים.

זהר גרינברג: ועדת הכספים אישרה תקנות בשנת 2001 שעניינם חלוקת הנטל בתאונה מעורבת, שיש בה גם מכונית וגם אופנוע או מכונית ומשאית.

זהר גרינברג: המפקח לא מיישם את התקנה הזו, כתוצאה מכך בצורה מלאכותית נוצר גירעון לקופת האופנועים.

זהר גרינברג: אני יכול להסביר כל דבר ולהוכיח.

זהר גרינברג: אנחנו פונים מזה שלושה חודשים למפקח ואומרים לו שיבדוק.

יעקב ליצמן: הבעיה שלך שאתה לא פונה אלי.

זהר גרינברג: פנינו גם אליך.

יעקב ליצמן: לא פניתם.

עמית ברגמן: יש שני סוגים של דין שחלים בעניין הזה, אחד זה צו החצייה, שקוראים לו בעברית צו פיצוי לנפגעי תאונות דרכים הסדרים לחלוקת נטל מ- 2001 והדין השני אלה תקנות ביטוח לרכב מנועי הסדר ביטוח שיעורי.

עמית ברגמן: אני אתחיל מתקנות הביטוח רכב מנועי הסדר ביטוח שיעורי שקובעות שאותה העמסה על כלי הרכב האחרים לא תעלה על 8% החל משנת 2005.

עמית ברגמן: אלה התקנות וכרגע אנחנו עומדים על 5% והמפקח רוצה להביא את זה לאפס.

עמית ברגמן: התקנות האלה אושרו מפני שלכולם היה ברור שהרפורמה של הביטוח נכנסה לתוקף שהרפורמה לא מתאימה לזה.

עמית ברגמן: לכן אמרו, איך נשמור שיהיה דו כגלגלי, אנחנו מתירים העמסה אבל לא רוצים שתעלה על 8%, כרגע היא 5% והמפקח רוצה להוריד אותה לאפס כשברור לו שבאפס אין דו גלגלי במדינת ישראל, לכן הוא פועל בניגוד לרוח התקנות האלה.

עמית ברגמן: התקנות האלה מתווספות לאותו הסדר חצייה שמדבר על תאונה מעורבת ולפי נתונים שבדקתי מהלמ"ס, 85% מהתאונות - - -

יעקב אלחדס: סליחה אבל הוא מטעה אתכם.

עמית ברגמן: בדקתי את זה.

עמית ברגמן: יכול להיות שאני טועה אבל בסך הכול אני אומר נתונים אחרי שיחה עם הגברת טלי טל מהלמ"ס שהיא ראש מחלקת כלכלה בלמ"ס שהסבירה לי מה אני חוקר.

עמית ברגמן: בתאונות דרכים שהמשטרה חוקרת ומגיעה בהם להערכות, 85% מהם הם תאונות מעורבות.

עמית ברגמן: לכן לפי צו החצייה, 50% מהנזק בתאונות אלה היה צריך להיגבות מהרכבים.

יעקב ליצמן: האם אדוני תומך?

עמית ברגמן: אני טוען שהנתונים של הלמ"ס טובים וצריך להסתמך עליהם, לחברות הביטוח יש נתונים אחרים.

עמית ברגמן: אני מבקש הקפאה של העלייה הנוכחית על מנת שהרשות הלאומית לבטיחות בדרכים תבדוק את הנתונים ותגיע למסקנה באמת לגבי שיעור התאונות המעורבות וכמה כסף צריך לקבל על פי צו החצייה.

יעקב ליצמן: לא ענית לי, האם אדוני תומך בידין או בגלעד.

גלעד ארדן: הוא אמר שהוא מבקש הקפאה.

יעקב ליצמן: את זה שמעתי, אבל הוא לא אמר לי עד רגע זה במה הוא תומך.

חיים אורון: הוא מייצג אותם ואפילו מקבל על זה כסף.

עמית ברגמן: אני לא מקבל על זה כסף, אני עושה את זה בהתנדבות והוא תומך בי.

חיים אורון: זה בסדר, זה מותר.

עמית ברגמן: אני תומך בחבר הכנסת גלעד.

יעקב אלחדס: שמי יעקב אלחדס מנכ"ל הפול של המאגר הישראלי לביטוח רכב.

יעקב אלחדס: עמית הוא עורך דין מצוין אבל הוא לא יודע לקרוא מתמטיקה.

יעקב אלחדס: הוא טוען שאלו נתונים של האיגוד, אני בא מהמשטרה.

יעקב אלחדס: הוא לקח 2500 נתונים ומתוך 2500 נתונים היו 85% מעורבות.

יעקב אלחדס: יש 12,000 תאונות.

יעקב ליצמן: אתה בכלל חולק על הסקר, לפי זה יש ליהדות התורה 8% בבחירות.

יעקב אלחדס: הוא לקח 2500 נתונים נכונים אבל זה מתוך 12,000.

יעקב אלחדס: המצב הנכון הוא 30%.

יעקב אלחדס: הייתי במשטרה לא מזמן והיא מאשרת שהנתונים האלה נכונים.

זהר גרינברג: למה אתם מתנגדים לחקירה?

זהר גרינברג: למה אתם לא מוסרים את הנתונים?

יעקב אלחדס: אי אפשר להגיד שהנתונים שהוא לקח מייצגים.

חיים אורון: אני חושב שהתעוררה מחלוקת גם בין שני משרדים וגם מחלוקת על בסיס הנתונים ששני הצדדים הם בעלי עניין.

חיים אורון: אני אומר שיש מחלוקת על הנתונים ועל המדיניות הנושא של הנתונים צריך להיבחן כאשר משרדי הממשלה מעורבים בזה.

חיים אורון: הנושא של המדיניות צריך להיבחן ולבוא להכרעה של השר.

חיים אורון: לכן אני מציע לקבל את ההצעה לדחות את הביצוע בשלושה חודשים, הבנתי שזה המינימום שאפשר.

יעקב ליצמן: מי בעד ההצעה לדחות את הביצוע לשלושה חודשים?

יעקב ליצמן: בעד: רוב נגד: אין נמנעים: אין ההצעה אושרה.

יעקב ליצמן: ההצעה אושרה, תודה רבה לכולם הישיבה נעולה.